РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/354-21

6. септембар 2021. године

Б е о г р а д

ЗАПИСНИК

13. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 6. СЕПТЕМБРА 2021. ГОДИНЕ

Седница је почела у 12,06 часова.

Седницом је председавао проф. др Љубинко Ракоњац, председник Одбора.

Седници су присуствовали чланови Одбора: Гојко Палалић, Драгана Радиновић, Марија Тодоровић, Марко Младеновић, Томислав Јанковић, Весна Кришанов, Јелена Обрадовић, Невенка Костадинова, Драган М. Марковић, Мина Китановић и Акош Ујхељи, као и заменици чланова Одбора: Оља Петровић (заменик члана Марка Парезановића), Горан Тасић (заменик члана Александре Павловић Марковић) и Самира Ћосовоћ (заменик члана Јасмине Каранац).

Седници нису присуствовали чланови Одобра: Жарко Богатиновић, заменик председника Одбора и Александар Југовић, као ни њихови заменици.

Седници су присуствовали и преставнице Министарства за заштиту животне средине: Александра Имширагић Ђурић, помоћник министра и Бојана Радески, руководилац Групе за озонски омотач, као и представнице Зелене столице: Гордана Грујић (еколошка организација „ОАЗА“) и Мирјана Домоњи (еколошки покрет општине Стара Пазова „ЕКО САН“).

На предлог председника Одбора, једногласно, усвојен је следећи:

Д н е в н и р е д :

1. Разматрање Предлога закона о потврђивању Амандмана на Монтреалски протокол о супстанцама које оштећују озонски омотач, који је поднела Влада;
2. Разно.

Пре преласка на рад по утврђеном дневном реду, једногласно, усвојен је Записник 12. седнице Одбора за заштиту животне средине, одржане 23. јула 2021. године.

Прва тачка дневног реда – **Разматрање Предлога закона о потврђивању Амандмана на Монтреалски протокол о супстанцама које оштећују озонски омотач, који је поднела Влада**

Александра Имширагић Ђурић, помоћник министра за заштиту животне средине представила је Одбору овај предлог закона, за чије је спровођење надлежно Министарство заштите животне средине. Подсетила је да је Република Србија ратификовала Бечку конвенцију о заштити озонског омотача, која је усвојена 1985. године, као и Монтреалски протокол о супстанцама које оштећују озонски омотач, који је усвојен 16. септембра 1987. године и ратификован од стране 197 земаља. Указала је на то да је до сада је ратификовано четири амандмана на Монтреалски протокол у периоду од 1990. до 1999. године (у Лондону, Копенхагену, Монтреалу и Пекингу), као и да једино није ратификован пети - Кигали амандман, усвојен 2016. године у Руанди, а на снагу је ступио 1. јануара 2019. године. Овај амандман да је до сада ратификован од стране 124 земаља потписница Монтреалског протокола од укупно 197 земаља, укључујући ЕУ и све земље у региону. Напоменула је да мере предвиђене Кигали амандманом штите здравље људи, животну средину и смањују опасност од глобалног загревања. Нагласила је да су до сада спроведене прописане мере које се тичу забране призводње и потрошње супстанци које оштећују озонски омотач, да је увоз дозвољен само за једну групу супстанци које оштећују озонски омотач (HCFC), али да је строго контролисан кроз систем издавња дозвола и годишњих квота. Истакла је да је Република Србија пет пута награђена за доследну примену iPIC механизма и спречавање потенцијалне илегалне трговине овим супстанцама и то 2010, 2012, 2014, 2016. и 2019. године. Додала је и да је успостављен систем сертификације сервисера расхладних и клима уређаја. Навела је да је Монтреалски протокол један од најуспешнијих међународних докумената из области заштите животне средине, који је дао добре резултате по питању поступања са супстанцама које оштећују озонски омотач и обнављања озонског омотача, те да научна истраживања показују да се озонски омотач опоравља и да ће до 2050. године бити потпуно обновљен. Истакла је да се Кигали амандманом HFC супстанце уводе у Монтреалски протокол како би се и са овим супстанцама (флуорованим гасовима са ефектом стаклене баште) поступило на исти начин као и са супстанцама које оштећују озонски омотач. HFC супстанце не оштећују озонски омотач, али имају висок потенцијал глобалног загревања и као такве утичу на глобално загревање и климатске промене.

Нагласила је да су обавезе Републике Србије након ратификације, пре свега, успостављање система контроле промета HFC супстанци, што је успостављено кроз систем издавања дозвола за увоз и извоз HFC супстанци, у складу са Законом о заштити ваздуха и Уредбом о поступању са флуорованим гасовима са ефектом стаклене баште, као и услова за издавање дозвола за увоз и извоз тих гасова, затим смањење потрошње HFC супстанци према утврђеној динамици до одређеног нивоа, али не и потпуно искључивање из употребе, као и достављање извештаја о потрошњи ових супстанци Озонском секретаријату и Секретаријату за мултилатерални фонд. Додала је да је Потврђивање амандмана на Монтреалски протокол важно јер ће се смањењем производње и потрошње HFC супстанци значајно допринети смањењу глобалног пораста температуре. Контролом потрошње и употребе флуорованих гасова са ефектом стаклене баште (HFC супстанце) земље потписнице ће дати допринос у спровођењу Париског соразума и смањењу емисија ових гасова као и смањењем употребе и емисија ових гасова значајно ће се повећати енергетска ефикасност расхладних уређаја и система који се користе у различитим секторима и подсекторима. У процесу приступања ЕУ Србија је у обавези да своје законодавство усагласи са, између осталог, Регулативом (ЕУ) о флуорованим гасовима, која је за ову групу супстанци већ утврдила строжије контролне мере. Спровођењем Кигали амандмана и увођењем контролних мера, Република Србија ће се припремити да касније преузме строжије мере које прописује Регулатива ЕУ. Бенефити се огледају у финансијској и техничкој подршци и помоћи од стране Мултилатералног фонда за имплементацију Монтреалског протокола, као и могућност аплицирања за финансијска средства за припрему планова и програма за смањење потрошње ове групе супстанци, што ће држави олакшати да у процесу придруживања ЕУ испуни стандарде и захтеве прописане ЕУ регулативама, а привредном сектору ће омогућити лакшу транзицију и приступ новим технологијама и расхладним флуидима који не оштећују озонски омотач и са нижим потенцијалом глобалног загревања (GWP). Такође, нагласила је да се последице непотврђивања Кигали амандмана, пре свега, односе на забрану трговине флуорованим гасовима између земаља потписница и непотписница од 1. јануара 2033. године, што би значајно утицало на развој привреде земље и свих сектора и подсектора додавши да Република Србија највише увози HFC супстанце, укључујући и расхладне уређаје који у раду користе ове супстанце, из Кине и земаља ЕУ који су већ ратификовали Кигали амандман.

На крају свог излагања, обавестила је да ће се 10.септембра 2021. одржати презентација на којој ће бити представљени сетови мера које ће ући у будући Акциони план Националног стратешког документа за заштиту ваздуха и позвала све да учествују.

У дискусији су учествовали: Гојко Палалић и Гордана Грујић.

Члан ОдбораГојко Палалић додао је да ће 16. септембра 2021. године бити 34 године од доношења Монтреалског протокола. Истакао је да је усвајањем Монтреалског споразума спречен негативан утицај на пољопривреду и природне екосистеме, истакавши да ће, захваљујући томе, милиони људи у свету мање оболети од катаракте и рака коже. Сматра да је неопходно подићи свест о овим питањима. Истакао је чињеницу да се у свету више не користи оловни бензин за аутомобиле и да се тиме спречава лош утицај на животну средину као и здравље људи, нарочито деце.

Гордана Грујић истакла је да HFC супстанце иако не оштећују озонски омотач, имају изузетно висок потенцијал глобалног загревања као и да укупне емисије HFC расту по стопи од 8% годишње на глобалном нивоу, додавши да је процењено је да ове супстанце имају око 3790 пута снажнији штетни утицај на глобално загревање у односу на угљендиоксид у периоду од 20 година. На крају свог излагања, навела је да Република Србија, као чланица УН, такође приступа ратификацији Кигали амандмана у духу партнерства и солидарности са Међународном заједницом, а све у циљу заједничке борбе да се смањи емитовање штетних гасова са ефектом стаклене баште, односно борби против климатских промена.

Одбор је, једногласно, одлучио да предложи Народној скупштини да прихвати Предлог закона о потврђивању Амандмана на Монтреалски протокол о супстанцама које оштећују озонски омотач који је поднела Влада.

За известиоца Одбора на седници Народне скупштине одређен је проф др. Љубинко Ракоњац, председник Одбора.

Друга тачка дневног реда - **Разно**

Председник Одбора проф др. Љубинко Ракоњац обавестио је чланове Одбора о примљеном позиву за учешће на Парламентарном састанку Конференције држава чланица Уједињених нација о промени климе, који ће се одржати у Глазгову 7. новембра 2021. године, коме ће претходити Припремни парламентарни састанак у Риму, који ће се одржати 8. и 9. октобра 2021. године. Нагласио је да овај састанак заједно организују Интерпарламентарна унија и Британска група Интерпарламентарне уније, као и да ће радни језици бити енглески и француски, истакавши да делегације држава учесница треба да буду сачињене од два члана Одбора и да буду родно уравнотежене, сходно томе предложио је да други члан делегације Одбора буде Весна Кришанов.

На предлог председника Одбора, Одбор је утврдио је састав делегације за учешће на Парламентарним састанцима у Риму и Глазгову, коју ће чинити проф. др Љубинко Ракоњац, председник Одбора и Весна Кришанов, члан Одбора.

Мирјана Домоњи, предложила је да се поред свих званичних мера сузбијања пандемије корона вируса и осталих мутација овог вируса, у мере уврсти и заштита животног простора и лична заштита људи, пре свега деце у школама и вртићима, позитивном животном или оргонском енергијом, познатом у науци као Шуманова резонанца, фреквенције 7,83 херца, што је природна фреквенција људског мозга као и планете Земље. Успостављањем ове фреквенције у простору, неутралишу се сва штетна електро магнетна зрачења која штете здрављу, а тиме и деловање микроорганизама пре свега вируса, бактерија и гљивица, јер њима не одговара фреквенција од 7,83 херца. Напоменула је да је оргоните пронашао и научно доказао немачки научник Вилхелм Рајх још 1930. године, напоменувши да су тада оргонити били постављени у бањама и болницама као помоћно средство при лечењу и рехабилитацији. На крају свог излагања, додала је да сматра корисним да они буду постављени код нас у ковид болнице.

Седница је завршена у 12,40 часова.

СЕКРЕТАР ПРЕДСЕДНИК

Милица Башић проф. др Љубинко Ракоњац